
Αρκαλοχώρι, 11/ 11 /2026
Προς: ΜΜΕ
ΔΕΛΤΙΟ ΤΥΠΟΥ

Σε πλήρη λειτουργία η μικρή πισίνα του Δημοτικού Κολυμβητηρίου στο Αρκαλοχώρι- Αθλητές και κολυμβητικά σωματεία από το Ηράκλειο επιλέγουν τις εγκαταστάσεις του Δήμου Μινώα Πεδιάδας για τις προπονήσεις τους

Μια όμορφη εικόνα, γεμάτη ζωή και αθλητική δραστηριότητα, παρουσιάζει ξανά το Δημοτικό Κολυμβητήριο Αρκαλοχωρίου, καθώς η μικρή θερμαινόμενη πισίνα βρίσκεται ήδη σε πλήρη λειτουργία. Η επαναλειτουργία της πισίνας έχει ήδη αγκαλιαστεί από την τοπική κοινωνία, με δεκάδες δημότες να έχουν εγγραφεί και να αξιοποιούν τη δυνατότητα άθλησης, εκμάθησης και προπόνησης σε έναν σύγχρονο και ασφαλή χώρο. Μάλιστα, η εικόνα της πισίνας είναι ιδιαίτερα ενθαρρυντική, καθώς καθημερινά φιλοξενεί παιδιά και αθλητές από την ευρύτερη περιοχή αλλά και κολυμβητικά σωματεία από το Ηράκλειο, που επιλέγουν τις εγκαταστάσεις του Αρκαλοχωρίου για την προετοιμασία και τις προπονήσεις τους.

Τις εγκαταστάσεις του Δημοτικού Κολυμβητηρίου επισκέφθηκαν, ο Δήμαρχος Μινώα Πεδιάδας Βασίλης Κεγκέρογλου, ο Εντεταλμένος Σύμβουλος Παιδείας και Αθλητισμού Στέφανος Ψυλλάκης και αθλητικοί παράγοντες του Δήμου, οι οποίοι  είχαν την ευκαιρία να δουν από κοντά πως λειτουργεί η μικρή πισίνα και να συνομιλήσουν με τους αθλούμενους. Ιδιαίτερη σημασία έχει το γεγονός ότι αθλητές από το Δήμο Μινώα Πεδιάδας έχουν ήδη καταγράψει σημαντικές διακρίσεις στο άθλημα της κολύμβησης, γεγονός που αποδεικνύει ότι στην περιοχή υπάρχει αθλητικό δυναμικό, με ταλέντο και αγάπη για το συγκεκριμένο άθλημα που αξίζει και πρέπει να υποστηρίζεται και από τις κατάλληλες υποδομές. 

«Είναι μεγάλη χαρά να βλέπουμε την πισίνα να γεμίζει με παιδιά, αθλητές και ανθρώπους που αγαπούν την κολύμβηση. Η ανταπόκριση που υπάρχει από τις πρώτες κιόλας ημέρες λειτουργίας είναι ιδιαίτερα ενθαρρυντική και μας δίνει δύναμη να συνεχίσουμε την προσπάθεια για την αναβάθμιση των αθλητικών υποδομών του Δήμου μας. Θέλουμε το Κολυμβητήριο να είναι ένας ανοιχτός χώρος άθλησης, μάθησης και δημιουργικής απασχόλησης για όλους.  Καλούμε ακόμη περισσότερες οικογένειες, παιδιά και δημότες να γνωρίσουν από κοντά τις εγκαταστάσεις και να συμμετάσχουν στα προγράμματα της πισίνας. Η προσπάθεια συνεχίζεται, καθώς το επόμενο διάστημα αναμένεται να λειτουργήσει και η μεγάλη πισίνα, διευρύνοντας ακόμη περισσότερο τις δυνατότητες άθλησης και φιλοξενίας αθλητικών διοργανώσεων», ανέφερε χαρακτηριστικά, ο Δήμαρχος Μινώα Πεδιάδας Βασίλης Κεγκέρογλου. 

